**SOLIQ BAZASINI ANIQLASH METODOLOGIYASINING OʻZIGA XOS XUSUSIYATLARI VA TAMOYILLARI**

***Xalikchayeva Sadokat Ilxomjonovna***

*TDIU huzuridagi “Оʻzbekiston iqtisodiyotini*

*rivojlantirishning ilmiy asoslari va muammolari”*

 *ilmiy-tadqiqot markazi doktoranti., PhD*.

**Kirish.**

Zamonaviy iqtisodiyot va biznes muhitida raqobatbardoshlikni ta’minlash, samarali boshqaruv va strategik qarorlar qabul qilish uchun toʻgʻri ma’lumotlarga ega boʻlish juda muhimdir. Bu jarayonning asosiy komponentlaridan biri – soliq munosabatlari hisoblanib, bunda asosiy e’tibor soliq bazasini aniqlash jarayoniga qaratiladi.

Soliq bazasi – bu davlat yoki mahalliy boshqaruv organlari tomonidan yigʻiladigan soliq va boshqa majburiy toʻlovlar manbalarini belgilovchi iqtisodiy koʻrsatkichlar yigʻindisi sifatida e’tirof etilsa, soliq bazasini aniqlash metodologiyasi soliq tizimini tashkil etish va boshqarish jarayonida qoʻllaniladigan usul va tamoyillar toʻplamidir. Xususan, soliq bazasini aniqlash jarayoni, davlatning moliyaviy resurslarini shakllantirish va iqtisodiy siyosatini amalga oshirishda dolzarb boʻlibgina qolmay, soliq yigʻimlarini oshirish, balki iqtisodiy oʻsishni ta’minlash, ijtimoiy adolatni saqlash va korrupsiyani kamaytirish kabi vazifalarni ham oʻz ichiga oladi. Soliq bazasini aniqlashning asosiy tamoyillari uning samaradorligini ta’minlashda muhim ahamiyatga ega boʻlib, har bir tamoyil soliq bazasini aniqlash jarayonining alohida jihatlarini yoritadi va ularning oʻzaro bogʻliqligini ta’minlaydi.

Shu nuqtai nazardan, soliq bazasini aniqlash metodologiyasining oʻziga xos tamoyillari nafaqat nazariy jihatdan e’tiborga molik, balki amaliyotda ham katta ahamiyatga ega ekanligi ushbu maqolaning maqsadi sifatida soliq bazasini aniqlash metodologiyasining oʻziga xos jihatlari va e’tibor qaratish kerak boʻlgan tamoyillarni koʻrib chiqish lozimligini belgilab beradi.

**Adabiyotlar sharhi**

Soliq bazasini aniqlash metodologiyasiga oid tadqiqotlar koʻplab mamlakatlarda amalga oshirilgan va iqtisodiy nazariyalar, amaliy tadqiqotlar va statistik tahlillar orqali e’lon qilingan. Chunonchi, OECD (Iqtisodiy Hamkorlik va Taraqqiyot Tashkiloti) soliq siyosatining samaradorligi va adolatini baholash uchun turli mamlakatlarda soliq bazasini aniqlash metodologiyalarini tahlil qilgan boʻlsa, Xalqaro Valyuta Jamgʻarmasi (IMF) tomonidan olib borilgan tadqiqotlarda esa soliq bazasini kengaytirish va daromadlarni taqsimlashning ijtimoiy adolatga ta’siri koʻrib chiqilgan hamda davlat xarajatlari va soliq yigʻimlari oʻrtasidagi muvozanatga e’tibor qaratilgan. Shuningdek, har yili chiqariladigan hisobotlarda soliq tizimlari, soliq yuklari va ularning iqtisodiy faoliyatga ta’siri oʻrganiladigan jarayonlar Jahon Banki tomonidan amalga oshiriladi. Bu tadqiqotlar soliq bazasini aniqlash metodologiyasiga tayangan holda olib boriladi.

Ushbu keltirilgan xalqaro tashkilotlar tomonidan olib borilgan tadqiqotlar soliq bazasini aniqlash metodologiyasining turli jihatlarini koʻrib chiqqan va iqtisodiy nazariyalar, amaliy misollar va statistik tahlillar orqali soliq siyosatini yanada samarali qilishga yordam beradi. Biroq, bu tadqiqotlar soliq bazasini aniqlash metodologiyasi borasidagi ilmiy nazariyalarning bir qismigina hisoblanib, biz quyida ushbu sohaga oid eng asosiy nazariyalar haqida ma’lumot berishga harakat qilamiz. Jumladan, klassik iqtisodchilar qarashlariga nazar tashlasak, masala yanada oydinlashadi. Chunonchi, Adam Smitning ishlari bugungi kunda ham zamonaviy soliq siyosatini shakllantirishda muhim ahamiyatga ega hisoblanadi.

Adam Smit soliq tizimining asosiy tamoyillarini ishlab chiqqan va soliq toʻlovchilar uchun adolatli va samarali tizimni ta’minlash zarurligini ta’kidlaganining zamirida soliq bazasini aniqlash metodologiyasiga ishora etgan deyish mumkin. A.Smit bir nechtа tаnlаb оlingаn mаnbаlаrgа tаyаnmаsdаn, turli xil dаrоmаd mаnbаlаri bоʻyichа tаqsimlаnаdigаn keng qаmrоvli sоliq bаzаsi tizimi gʻоyаsini ilgаri surgаn va hаr bir shаxs оʻz sоliq mаjburiyаtini bаjаrishi uchun sоliq bаzаsi оddiy, shаffоf vа minimаl imtiyоzlаr bilаn tоʻlа bоʻlishi kerаkligini ta’kidlagan[[1]](#footnote-1).

D.Rikardo soliq tizimining iqtisodiy samaradorligini oʻrganib, soliqning ishlab chiqarishga ta’sirini tahlil qildi. U soliq yukini taqsimlash va uning iqtisodiy faoliyatga ta’siri haqida fikr yuritdi. D.Rikardo, shuningdek, soliq tizimining adolatli boʻlishi zarurligini ham ta’kidlagan boʻlsa[[2]](#footnote-2), J.Mill soliq siyosatining ijtimoiy aspektlariga e’tibor qaratish orqali soliq bazasini aniqlash metodologiyasiga murojaat qiladi. U soliqning ijtimoiy adolat va tenglik tamoyillariga mos kelishi kerakligini, soliq bazasini kengaytirish va davlat xizmatlarini moliyalashtirish uchun zarur boʻlgan resurslarni jalb qilish muhimligini ta’kidladi[[3]](#footnote-3).

D. Kahneman va A.Tversky asarida inson qaror qabul qilish jarayonlari tahlil qilingan boʻlib, soliq toʻlovchilarning qarorlari qanday qilib soliq bazasini aniqlashga ta’sir etishi boʻyicha muhokamalarni qamrab olgan boʻlsa[[4]](#footnote-4), R.Musgrave oʻz asarida davlat moliyasi nazariyasini ishlab chiqdi. Bu esa soliq bazasini aniqlash metodologiyasini ishlab chiqishda davlatning rolini tushunishga yordam beradi. U bu tadqiqotlari orqali soliq siyosatini ijtimoiy adolat va iqtisodiy samaradorlik nuqtai nazaridan baholashga uringan[[5]](#footnote-5).

Soliq bazasini aniqlash metadologiyasiga oid yana bir necha ilmiy asarlar mavjud boʻlib, ularning ba’zilari sifatida J.Gruber[[6]](#footnote-6), S.Jones[[7]](#footnote-7), B.Salani[[8]](#footnote-8), A.Razini[[9]](#footnote-9) hamda J.Slemrod va J.Bakija kabilarni ham e’tirof etish maqsadga muvofiqdir[[10]](#footnote-10).

**Tadqiqot metodologiyasi**

Tadqiqot metodologiyasi sifatida soliq bazasini aniqlash metodologiyasiga oid ilgari surilgan gʻoyalar, turli fikrlar, bu jarayonning oʻziga xos tamoyillari va e’tiborga molik jihatlarni chuqur oʻrganish orqali analiz va sintez, kuzatish, ilmiy mushohada, maʼlumotlarni guruhlash hamda klassifikatsiyalash orqali nazariy tahlil usullaridan keng foydalanilgan.

**Tahlil va natijalar muhokamasi**

Soliq bazasini aniqlash metodologiyasi iqtisodiy nazariyalar, amaliy tadqiqotlar va soliq siyosati kontekstida dolzarb boʻlgan mavzu hisoblanib, har bir davrda har bir mamlakatning ijtimoiy-iqtisodiy siyosatida belgilab olingan chora-tadbirlarga asoslangan holda tashkil etiladigan jarayon sanaladi. Shu sababdan bu mavzuni tadqiq etishda turli iqtisodchilar tomonidan ilgari surilgan turli yondashuvlar va davlat tomonidan belgilab olingan ichki va tashqi iqtisodiy siyosat masalalaridan kelib chiqiladi.

Xususan, ayni kunlarda xalqaro hamjamiyat tomonidan soliq bazasini aniqlash metodologiyasida bir qator jihatlarga koʻproq e’tibor qaratib kelinmoqda (1-jadvalga qarang).

**1-jadval.**

**Soliq bazasini aniqlash metodologiyasida xalqaro hamjamiyat e’tibor qaratadigan muhim jihatlar[[11]](#footnote-11)**

|  |  |  |
| --- | --- | --- |
| **№** | **Asosiy jihat** | **Asosiy jihatning mazmuni** |
| 1. | Soliq qonunchiligi | Soliq bazasini aniqlashda mamlakatdagi soliq qonunlari va normativ hujjatlar chuqur oʻrganiladi. Bu qonunlar soliq bazasini shakllantirish va hisoblashda asosiy omil hisoblanadi. |
| 2. | Soliq obyektlari | Soliq bazasini aniqlashda soliq ob’ektlarini toʻgʻri belgilash muhimdir. Bu yerda mol-mulk, daromad, foyda kabi ob’ektlarning tabiati va ularning soliqqa ta’siri koʻrib chiqililadi. |
| 3. | Hisob-kitob usullari | Soliq bazasini aniqlashda foydalaniladigan hisob-kitob usullari, jumladan, analitik va sintetik hisob, shuningdek, soliq bazasini baholash metodlariga (masalan, bozor qiymati, xarajatlar usuli) katta e’tibor qaratiladi. |
| 4. | Statistik ma’lumotlar | Soliq bazasini aniqlash uchun statistik ma’lumotlar va tahlillarni toʻgʻri yigʻish va tahlil qilish ishlari olib boriladi. Bu ma’lumotlar soliq bazasining oʻzgarishini kuzatishga yordam beradi. |
| 5. | Soliq rejasi va strategiyalari | Soliq bazasini aniqlash jarayonida soliq rejasi va strategiyalarini ishlab chiqiladi. Bu, soliq yigʻimlarini optimallashtirish va soliq toʻlovchilarni ragʻbatlantirish uchun zarur. |
| 6. | Soliq toʻlovchilarning turlari | Turli xil soliq toʻlovchilarning (yuridik va jismoniy shaxslar) xususiyatlari hisobga olinadi. Har bir toifaga xos soliq bazasini aniqlash usullari farq qilishi mumkin. |
| 7. | Xalqaro tajribalar | Xalqaro tajribalarni oʻrganiladi va ular milliy kontekstga moslashtiriladi. Bu soliq bazasini aniqlashda yangi yondashuvlar va metodlarni kiritishga yordam beradi. |
| 8. | Ommaviy axborot vositalari | Soliq bazasi haqida jamoatchilikni xabardor qilish va uning ahamiyatini tushuntirish uchun ommaviy axborot vositalaridan foydalaniladi. |

Yuqorida tasvrlangan 1-jadval ma’lumotlarida soliq bazasini aniqlash metodologiyasida xalqaro hamjamiyat e’tibor qaratadigan muhim jihatlar birma bir sanab oʻtilgan boʻlib, ushbu jihatlar soliq bazasini aniq va samarali aniqlash imkonini yanada oshirishga xizmat qilishi mumkin boʻladi. Bunda, soliq qonunchiligini chuqur oʻrganish, soliq obyektlarini toʻgʻri belgilash, foydalaniladigan hisob-kitob usullari, statistik ma’lumotlar va tahlillarni toʻgʻri yigʻish ishlari, soliq rejasi-yu strategiyalarini ishlab chiqish masalalari, soliq toʻlovchilar xususiyatlarining hisobga olinishi va xalqaro tajribalarni oʻrganilishidan tortib to soliq bazasi haqida jamoatchilikka tushuntirish uchun ommaviy axborot vositalaridan foydalanish ishlari nazarda tutilmoqda. Ushbu jihatlar yohud xususiyatlar esa soliq bazasini aniqlash metodologiyasining umumiy tamoyillarini keltirib chiqaradi.

Olib borgan tadqiqotlarimiz davomida shu narsa aniqlandiki, soliq bazasini aniqlash metodologiyasining umumiy tamoyillari quyidagilarni oʻz ichiga oladigan chizma orqali tasvirlansa yanada oydinlashadi (1-rasmga qarang).

****

**1-rasm. Soliq bazasini aniqlash metodologiyasining umumiy tamoyillari[[12]](#footnote-12)**

Oʻrganilgan manbalar va nazariy yondashuvlardan kelib chiqqan holda 1-rasmda tasvirlangan chizmani tahlil qiladigan boʻlsak, soliq bazasini aniqlash metodologiyasining umumiy tamoyillari sifatida ochiqlik va shaffoflik birinchi oʻrinda turadi. Ya’ni, soliq bazasini aniqlash jarayoni ochiq va shaffof boʻlishi kerakligi soliq toʻlovchilarning hamda jamoatchilikning jarayonni tushunishi va ishonch hosil qilishi uchun muhim ekanligini izohlasa, adolat va tenglik tamoyili har bir soliq toʻlovchi oʻz daromadiga yoki mulkiga mos ravishda soliq toʻlashi kerakligi ijtimoiy tenglikni ta’minlashda asosiy dastak ekanligini bildiradi.

Tamoyillar ichida qonuniylik barcha jarayonlar amalga oshirilishidagi qonun ustivorligiga urgʻu bersa, soddalik va tushunarli boʻlish soliq toʻlovchilarga oʻz majburiyatlarini osonroq tushunish va bajarishga turtki boʻladi. Shuningdek, soliq bazasini aniqlash metodologiyasi oʻzgaruvchan iqtisodiy sharoitlarga moslashuvchan boʻlish tamoyili yangi iqtisodiy tendensiyalar va oʻzgarishlarga tez javob berishga imkon bersa, xalqaro standartlar va tavsiyalarni hisobga olish turli hamkorlikni kuchaytiradi hamda global iqtisodiyotda raqobatbardoshlikni oshirishni ta’minlaydi.

Qolaversa, soliq bazasini aniqlash jarayoni iqtisodiy oʻsishni ragʻbatlantirishga yordam berishi, shu bilan birga, tahlil qilish va prognozlar ishlab chiqishda statistik asoslanganlik tamoyiliga ham tayanishi lozim.

**Xulosa va takliflar.** Soliq bazasini aniqlash metodologiyasi iqtisodiy rivojlanish va moliyaviy barqarorlikni ta’minlashda muhim ahamiyatga ega boʻlgan jarayon boʻlganligi uchun ham soliq tizimining samaradorligini oshirish, soliq toʻlovchilarni adolatli ravishda yuklash va davlat byudjetini toʻldirish maqsadida ishlab chiqiladi. Yuqorida qilgan tahlillarimizdan shunday xulosa qilishimiz mumkinki, soliq bazasini aniqlash jarayoni iqtisodiy sharoitga mos ravishda amalga oshirilishi, olingan ma’lumotlar ishonchli va aniq boʻlishi, zamonaviy texnologiyalar va analitik vositalardan foydalanish, soliq toʻlovchining haq-huquqlari inobatga olinishi zarurligi kabilar soliq bazasini aniqlash metodologiyaning oʻziga xos xususiyatlari sifatida e’tiborga molik. Qolaversa, ushbu xususiyat va tamoyillardan kelib chiqqan holda quyidagi takliflarni berish lozim deb topdik:

1. Har yili iqtisodiy sharoitlar oʻzgarib borayotganligi sababli, soliq bazasini aniqlash metodologiyasi muntazam ravishda yangilanib turilishi lozim. Bu, ayniqsa, yangi iqtisodiy tendensiyalarni hisobga olishda muhimdir;

2. Soliq bazasini aniqlash uchun zarur boʻlgan ma’lumotlarni keng qamrovli yigʻish tizimini joriy etishni tavsiya etamiz;

3. Soliq organlari xodimlarining bilim va koʻnikmalarini oshirish uchun doimiy ravishda treninglar oʻtkazilishi kerak. Bu xodimlarning malakasini oshirib, metodologiyani samarali tatbiq etishga yordam beradi;

4. Ma’lumotlarni yigʻish va tahlil qilish jarayonida innovatsion texnologiyalarni (masalan, sun’iy intellekt va katta ma’lumotlar analitikasi) qoʻllashni taklif etamiz. Bu jarayonlarni tezlashtiradi va aniqlikni oshiradi;

5. Soliq bazasini aniqlash jarayonida ommaviy axborot vositalari bilan hamkorlik qilish, aholini soliq masalalarida xabardor qilishga yordam beradi. Bu, oʻz navbatida, soliq toʻlovchilar oʻrtasida ijtimoiy mas’uliyatni oshiradi.

Albatta, ushbu takliflar soliq tizimida soliq bazasini aniqlash metodologiyasining samaradorligini oshirishga va iqtisodiy rivojlanishga hissa qoʻshishga yordam beradi deb hisobymiz.

***Foydalanilgan adabiyotlar roʻyxati***

*Smith A., The Wealth of Nations. Oxford, England: Bibliomania.com Ltd, 2002.*

*Ricardo D., 1772-1823. On the Principles of Political Economy and Taxation. London : John Murray, 1817.*

*Mill J.S., Principles of Political Economy. editeds by Laughlin, J. New York, (1884)*

*Tversky A., Kahneman D., Advances in prospect theory: Cumulative representation of uncertainty. J Risk Uncertainty 5, 297–323 (1992). https://doi.org/10.1007/BF00122574)*

*Musgrave R.A., (1959) The Theory of Public Finance. McGraw Hill, New York.*

*Gruber J., Public Finance and Public Policy. New York, NY: Worth Publishers, 20052004.*

*Sally J., Shelley R., Callaghan S., "Principles of Taxation for Business and Investment Planning" –704 pages, Hardcover., Published April 7, 2023.*

*Salanie B., The Economics of Taxation. The MIT Press, 2011. JSTOR,* [*http://www.jstor.org/stable/j.ctt5hhcj6. Accessed 4 Feb. 2025*](http://www.jstor.org/stable/j.ctt5hhcj6.%20Accessed%204%20Feb.%202025)*.*

*Razin A., Slemrod J., Sadka E., "Taxation in a Global Economy: Theory and Evidence"., University of Chicago Press; ISBN: 0-226-70591-9;* [*http://www.nber.org/books/razi90-1*](http://www.nber.org/books/razi90-1)*; January 1990.*

*Slemrod J, Bakija J, "Taxing Ourselves: A Citizen’s Guide to the Debate over Taxes"; ISBN 978-0-262-69363-9; Massachusetts Institute of Technology © 2008*

*Xalikchayeva, S.I., “OʻZBEKISTON SOLIQ TIZIMIDA BILVОSITА SОLIQLАR BАZАSINI АNIQLАSHNING USLUBIYАTI VА ОʻZIGА XОS XUSUSIYАTLАRI TАHLILI”. Iqtisodiy taraqqiyot va tahlil, vol. 2, no. 4, Apr. 2024, pp. 259-68, doi:10.60078/2992-877X-2024-vol2-iss4-pp259-268.*

1. Smith, Adam. The Wealth of Nations. Oxford, England: Bibliomania.com Ltd, 2002., 1817. [↑](#footnote-ref-1)
2. Ricardo, David, 1772-1823. On the Principles of Political Economy and Taxation. London : John Murray [↑](#footnote-ref-2)
3. Mill, John Stuart. Principles of Political Economy. editeds by Laughlin, J. New York, (1884) [↑](#footnote-ref-3)
4. Tversky, A., Kahneman, D. Advances in prospect theory: Cumulative representation of uncertainty. J Risk Uncertainty 5, 297–323 (1992). https://doi.org/10.1007/BF00122574) [↑](#footnote-ref-4)
5. Musgrave, R.A. (1959) The Theory of Public Finance. McGraw Hill, New York. [↑](#footnote-ref-5)
6. Gruber J., Public Finance and Public Policy. New York, NY: Worth Publishers, 20052004. [↑](#footnote-ref-6)
7. Sally J., Shelley R., Callaghan S., "Principles of Taxation for Business and Investment Planning" –704 pages, Hardcover., Published April 7, 2023. [↑](#footnote-ref-7)
8. Salanie B., The Economics of Taxation. The MIT Press, 2011. JSTOR, http://www.jstor.org/stable/j.ctt5hhcj6. Accessed 4 Feb. 2025. [↑](#footnote-ref-8)
9. Razin A., Slemrod J., Sadka E., "Taxation in a Global Economy: Theory and Evidence"., University of Chicago Press; ISBN: 0-226-70591-9; http://www.nber.org/books/razi90-1; January 1990. [↑](#footnote-ref-9)
10. Slemrod J, Bakija J, "Taxing Ourselves: A Citizen’s Guide to the Debate over Taxes"; ISBN 978-0-262-69363-9; Massachusetts Institute of Technology © 2008 [↑](#footnote-ref-10)
11. Muallif tomonidan ishlab chiqilgan [↑](#footnote-ref-11)
12. Muallif tomonidan ishlab chiqilgan [↑](#footnote-ref-12)